ร้านอาหารญี่ปุ่นแบบเชนสโตร์ที่เน้นความเป็นอาหารญี่ปุ่นแบบโฮมเมด เมนูย่างเตาถ่านที่ออกแนวดั้งเดิม ออริจินัล และวัตถุดิบหลายอย่างสั่งตรงจากญี่ปุ่น และมั่นใจได้กับไก่คุณภาพจาก S-Pure ล่าสุด แคมเปญ เกี่ยวกับอาหารของคุณแม่ ที่ให้ความรู้สึกว่าทำจากใจ อร่อย และต้องดีกับสุขภาพแน่ๆ ทำให้แวะเวียนไปทานอีกครั้ง

   สาขานี้อยู่ที่ห้างเซ็นทรัลเฟสติวัลเชียงใหม่ ชั้น 4 ร้านตกแต่งแบบญี่ปุ่นเรียบง่าย มินิมัลลิสต์ แต่ดูโฮมมี่ๆ เมื่อเดินเข้าไปพนักงานจะพาไปนั่ง นำเมนูมาให้รวดเร็ว และแนะนำโปรโมชั่นได้คล่องแคล่วดี

   อาหารญี่ปุ่นที่นี่เป็นเมนูสลัด ที่มีจานเด็ดเป็นสลัดเต้าหู้และสาหร่ายวากาเมะ ที่เต้าหู้เป็นเต้าหู้ทำสดๆ ทำให้นุ่ม หอม อร่อย อาหารย่างเตาถ่านทั้งไก่คุณภาพ S-Pure หมู และปลาชนิดต่างๆ ของที่นี่ ดั้งเดิม และออริจินัลจริงๆปลาหลายอย่างรสชาติดีและอร่อยราวกับทานที่ญี่ปุ่นเลยทีเดียวโดยเฉพาะปลาชิมาฮอกเกะย่าง และสามารถสั่งเป็นอาหารชุดแบบทานกับข้าว ซุป ผัก และไข่ตุ๋น รวมทั้งซุปและอุด้งของที่นี่ก็มีเส้นอุด้งแบบเส้นสด ซึ่งทำให้รสชาติดีแตกต่างจากร้านญี่ปุ่นแนวเชนสโตร์ที่อื่น ในส่วนราคาด้วยความพรีเมี่ยมกว่า ราคาจึงสูงกว่าร้านญี่ปุ่นแนวเชนสโตร์อื่นเช่นกันและมีเซอร์วิสชาร์จ 10% ด้วย

   เมนูใหม่ที่ลองทานครั้งนี้ เป็นเมนูไก่ย่างถ่าน 2 แบบ 2 สไตล์~

<<< สลัดไก่ a-la-carte >>>

   ไก่คุณภาพ S-Pure ย่างในกระทะร้อน เหลืองน่ากินมาก เสิร์ฟมากับสลัดผักและฟักทองญี่ปุ่นย่าง ราดน้ำสลัดซีซ่าร์ผสมเบซิล ชอบที่ไก่กรอบชิ้นใหญ่ และฟักทองญี่ปุ่นก็ย่างหวานอร่อยดี

<<<ไก่ย่างซ้อสเบซิลแบบเซ็ต>>>

   ไก่คุณภาพ S-Pure ย่างเหลืองกรอบ เสิร์ฟมากับผักอย่างรากบัว มัน และมะเขือเทศ ซ้อสเบซิลออกรสนวลๆ ราดมาชุ่ม จานนี้รสเหมือนอาหารฝรั่งไปนิด ซ้อสกลบความหอมของไก่ย่างไปสักหน่อย แต่ซ้อสมาทานกับข้าวก็พอได้อยู่ ผักเครื่องเคียงที่นี่รสเปรี้ยวไปนิด แต่ไข่ตุ๋นมีเนื้อไก่อยู่ด้วย และรสชาติอร่อย นวลเนียนมาก ข้าวเติมได้ไม่อั้น แต่รอบนี้จะเฮลตี้ทั้งที เลือกไม่เติมเพิ่ม~

   กะว่าจะมาใช้โปรโมชั่น AIS ลด 15% เมื่อทานครบ 800 บาท แต่ยอดทานไม่ถึง เลยรอมาใช้รอบหน้า เพราะโปรเริ่ม ต.ค. และสิ้นสุด ธ.ค. 2558 นี้ แต่หากไม่ใช้โปร อาหารแนวคุณแม่ เมนูบ้านๆ แต่เฮลตี้แบบนี้ เทียบกับราคา รสชาติ และการบริการแล้วคุ้มค่ามากๆ